Na temelju članka 107. stavka 9. i članka 118. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 160. Statuta Osnovne škole Ivana Gundulića, Zagreb, Gundulićeva 23a, Školski odbor Osnovne škole Ivana Gundulića, na sjednici održanoj 10. svibnja 2019. godine donio je

**P R A V I L N I K**

**O NAČINU I POSTUPKU KOJIM SE SVIM KANDIDATIMA ZA ZAPOŠLJAVANJE U ŠKOLSKIM USTANOVAMA OSIGURAVA JEDNAKA DOSTUPNOST JAVNIM SLUŽBAMA POD JEDNAKIM UVJETIMA, VREDNOVANJE KANDIDATA PRIJAVLJENIH NA NATJEČAJ, ODNOSNO KANDIDATA KOJE JE UPUTIO GRADSKI URED, KAO I ODREDBE VEZANE UZ SASTAV POSEBNOG POVJERENSTVA KOJE SUDJELUJE U PROCJENI KANDIDATA, A NA KOJI SUGLASNOST DAJE GRADSKI URED**

**1. OPĆE ODREDBE**

***Predmet pravilnika***

**Članak 1.**

(1) Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Ivana Gundulića, Zagreb (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se zaprimaju prijave na natječaj i utvrđuje lista kandidata, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Gradski ured za obrazovanje, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku i donošenje odluke o odabiru kandidata s rang liste.

**Članak** **2**.

(1) Odredbe ovoga Pravilnika ne primjenjuju se na imenovanja ravnatelja Škole, u postupku zapošljavanja pomoćnika u nastavi te stručno komunikacijskih posrednika koji nisu samostalni nositelji odgojno-obrazovne i/ili nastavne djelatnosti.

***Rodna jednakost***

**Članak 3.**

(1) Izrazi koji se koriste u ovom Pravilniku za osobe u muškom rodu su neutralni i odnose se jednako na muške i na ženske osobe.

**2. POSTUPAK PROVEDBE NATJEČAJA I VREDNOVANJA KANDIDATA**

***Zasnivanje radnog odnosa u Školi***

**Članak 4.**

(1) Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

(2) Iznimno od stavka 1. ovog članka, radni odnos može se zasnovati ugovorom o radu i bez natječaja u skladu sa Zakonom.

Redoslijed aktivnosti pri zapošljavanju radnika u Školi:

|  |  |  |
| --- | --- | --- |
| Red. Br. | Aktivnost | Nositelj |
| 1. | Podnošenje zahtjeva za odobrenjem radnog mjesta MZO sukladno Odluci o zabrani novog zapošljavanja službenika i namještenika u javnim službama | Tajnik, ravnatelj |
| 2. | Prijava potrebe za radnikom Gradskom uredu za obrazovanje | Tajnik, ravnatelj |
| 3. | Objava natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole | Tajnik, ravnatelj |
| 4. | Imenovanje Povjerenstva | Ravnatelj |
| 5. | Provjera, vrednovanje i rangiranje kandidata | Povjerenstvo |
| 6. | Pokretanje postupka provjere vjerodostojnosti dokumenta o završenom školovanju | Povjerenstvo |
| 7. | Odabir kandidata | Ravnatelj |
| 8. | Suglasnost za zasnivanje radnog odnosa | Školski odbor |
| 9. | Traženje posebnog uvjerenja o nepostojanju zapreka za zapošljavanje u odgojno-obrazovnoj ustanovi sukladno članku 106., stavak 1. i 2. Zakona o odgoju i obrazovanju u osnovnoj i srednjoj školi. | Ravnatelj |
| 10. | Sklapanje ugovora o radu s odabranim kandidatom | Ravnatelj |

***Objava i sadržaj natječaja***

**Članak** **5.**

(1) Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

(2) Rok za primanje prijava kandidata na natječaj je osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

 (3) Natječaj treba sadržavati:

* naziv i sjedište Škole,
* mjesto rada i naziv radnog mjesta za koje se raspisuje natječaj,
* tjedno radno vrijeme na koje se sklapa ugovor o radu,
* naznaku radi li se o zapošljavanju na određeno ili neodređeno radno vrijeme,
* opće i posebne uvjete za radno mjesto za koje se raspisuje natječaj, odnosno u natječaju se može umjesto navođenja uvjeta pozvati na zakonske odredbe u kojima su isti propisani,
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,
* obvezu testiranja kandidata,
* naznaku zapreka za zasnivanje radnog odnosa u Školi iz članka 106. Zakona i naznaku dokaza koji se prilaže,
* napomenu da je kandidat koji se poziva na pravo prednosti pri zapošljavanju na temelju posebnog zakona obvezan uz prijavu priložiti svu propisanu dokumentaciju prema posebnom zakonu,
	+ naznaku poveznice na internetsku stranicu Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i članovima njihovih obitelji,
* naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja, te da se nepotpune i nepravodobne prijave neće razmatrati
* naznaku probnog rada ako se ugovora,
* rok za podnošenje prijava,
* naznaku da se na natječaj mogu javiti osobe oba spola,
* naznaku da je prijavu potrebno vlastoručno potpisati,
* naznaku mrežne stranice Škole na kojoj će se objaviti područje povjere, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja,
* naznaku o načinu dostavljanja prijave i adresu Škole na koju se podnose prijave s potrebitom dokumentacijom s naznakom *za natječa*j i/ili *ne otvaraj*!!!
* naznaku da se isprave prilažu u neovjerenoj preslici
* naznaku u kojem se roku obavještavaju kandidati o rezultatima natječaja s poveznicom na mrežnu stranicu Škole gdje će se rezultati objaviti.

(4) Prilozi, odnosno isprave koje su kandidati dužni priložiti prema točki 9. ovoga članka u pravilu su:

1. životopis
2. diploma odnosno dokaz o stečenoj stručnoj spremi
3. dokaz o državljanstvu
4. uvjerenje da nije pod istragom i da se protiv kandidata ne vodi kazneni postupak glede zapreka za zasnivanje radnog odnosa iz članka 106. Zakona s naznakom roka izdavanja / ne starije od dana raspisivanja natječaja
5. elektronički zapis ili potvrdu o podacima evidentiranim u matičnoj evidenciji Hrvatskog zavoda za mirovinsko osiguranje
6. Sadržaj natječaja može se nadopuniti prema potrebama Škole, a u skladu s odredbama zakona i /ili podzakonskih propisa.

***Poništenje natječaja i odluka o nezasnivanju radnog odnosa***

**Članak 6.**

(1) Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole.

(2) Ako prema natječaju nitko ne bude izabran odnosno ne bude sklopljen ugovor o radu, ravnatelj donosi odluku o nezasnivanju radnog odnosa.

(3) U slučaju iz stavaka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenoga natječaja ili na drugi propisani način, radni odnos će se zasnovati u skladu s člankom 4. stavkom 2. ovoga Pravilnika.

***Zaprimanje prijava i utvrđivanje liste kandidata***

**Članak 7.**

(1) Nakon isteka roka iz članka 5., stavak 2., sve zaprimljene prijave dostavljaju se ravnatelju Škole.

(2) Povjerenstvo za procjenu i vrednovanje kandidata prijavljenih na natječaj i kandidata koje je u Školu uputio Gradski ured za obrazovanje (u daljnjem tekstu: Povjerenstvo) utvrđuje koje su prijave na natječaj pravodobne i potpune. Osoba koja nije podnijela pravodobnu ili potpunu prijavu ne smatra se kandidatom na natječaju.

(3) Kandidat isprave prilaže u neovjerenoj preslici.

(4) Neovjerene preslike Škola ne vraća kandidatu nakon završetka natječaja.

(5) Povjerenstvo na temelju dostavljene dokumentacije u prijavi utvrđuje ispunjava li kandidat opće i posebne uvjete za radno mjesto za koje je raspisan natječaj.

(6) Povjerenstvo škole na temelju dostavljene dokumentacije u prijavi utvrđuje ostvaruje li koji od kandidata prednost pri zapošljavanju prema posebnim propisima.

(7) Povjerenstvo utvrđuje listu kandidata u koju ulaze samo oni kandidati koji ispunjavaju opće i posebne uvjete za radno mjesto za koje je raspisan natječaj.

(8) Ukoliko se radi o zapošljavanju učitelja predmetne nastave u listi kandidata se navode svi kandidati koji, osim općih uvjeta, ispunjavaju posebne uvjete iz članka 105., stavak 6., podstavak a) Zakona. Ukoliko niti jedan od kandidata ne ispunjava uvjete iz članka 105., stavak 6., podstavak a) Zakona, u listu kandidata se unose samo oni kandidati koji ispunjavaju uvjete iz članka 105., stavak 6., podstavak b) Zakona. Ukoliko niti jedan kandidat ne ispunjava uvjete iz članka 105., stavak 6., podstavak b) Zakona u listu kandidata unose se samo oni kandidati koji ispunjavaju uvjete iz članka 105., stavak 6., podstavak c) Zakona. U navođenju liste kandidata moraju se poštivati i odredbe Pravilnika o odgovarajućoj vrsti obrazovanja učitelja i stručnih suradnika u osnovnoj školi NN 6/2019.

(9) Ukoliko niti jedan od kandidata za radno mjesto učitelja ili stručnog suradnika ne ispunjava posebne uvjete propisane člankom 105. Zakona u listu kandidata se unose svi kandidati koji ispunjavaju uvjete iz članka 105., stavak 14. Zakona (10) Ukoliko se radi o zapošljavanju tajnika, u listu kandidata unose se samo oni kandidati koji ispunjavaju uvjete iz članka 105., stavak 16., podstavak a) Zakona. Ukoliko niti jedan kandidat ne ispunjava uvjete iz članka 105., stavak 16., podstavak a) Zakona u listu kandidata unose se svi kandidati koji ispunjavaju uvjete iz članka 105., stavak 16., podstavak b) Zakona. U navođenju liste kandidata moraju se poštivati i odredbe Pravilnika o odgovarajućoj vrsti obrazovanja učitelja i stručnih suradnika u osnovnoj školi NN 6/2019.

(11) Ukoliko Povjerenstvo utvrdi da nitko od kandidata ne ispunjava minimalno propisane uvjete za radno mjesto za koje je natječaj raspisan, ravnatelj donosi odluku o poništenju natječaja i raspisivanju novog.

(12) Osobe koje ne ulaze u listu kandidata Škola ne obavještava o razlozima zašto se ne smatraju kandidatima u daljnjem postupku natječaja.

***Povjerenstvo za vrednovanje kandidata***

**Članak 8.**

(1) Ravnatelj odlukom imenuje Povjerenstvo za procjenu i vrednovanje kandidata prijavljenih na natječaj i kandidata koje je u Školu uputio Gradski ured za obrazovanje (u daljnjem tekstu: Povjerenstvo) te vrši neposredni nadzor nad radom Povjerenstva.

(2) Povjerenstvo ima tri člana. Članovi se imenuju iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

(3) Članove Povjerenstva iz stavka 1. ovoga članka ravnatelj može imenovati kao stalne članove Povjerenstva za tekuću školsku godinu ili ih imenovati za svaki natječaj najkasnije do isteka roka za podnošenje prijave na natječaj.

(4) Član Povjerenstva ne može biti član Školskog odbora i osoba kojoj je kandidat član uže obitelji.

(5) Članom uže obitelji smatraju se: supružnici, srodnici po krvi u pravoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj i djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati te osoba koja s radnikom živi u izvanbračnoj zajednici.

(6) Članovi Povjerenstva potpisuju izjavu o nepostojanju sukoba interesa s kandidatima i izjavu o tajnosti podataka.

(7) Ravnatelj u odluci o imenovanju Povjerenstva određuje predsjednika Povjerenstva.

(8) Nakon donošenja odluke o imenovanju Povjerenstva ravnatelj predsjedniku Povjerenstva dostavlja svu pristiglu natječajnu dokumentaciju.

(9) Ukoliko bilo koji od kandidata s liste kandidata tijekom postupka vrednovanja odustane od prijave, dužan je o tome pisano obavijestiti Povjerenstvo. Kandidat koji je odustao se briše s liste kandidata, a ako je bio jedini kandidat na listi ravnatelj će odlukom raspustiti Povjerenstvo. Ukoliko nema drugih kandidata koji ispunjavaju uvjete ravnatelj Školskom odboru neće predložiti niti jednog kandidata.

***Djelokrug rada povjerenstva***

**Članak 9.**

(1) Predsjednik Povjerenstva saziva sjednice Povjerenstva i rukovodi radom Povjerenstva.

(2) O radu Povjerenstva i provođenju testiranja sastavlja se pisano izvješće koje potpisuju svi članovi Povjerenstva.

(3) Članovi Povjerenstva uz nadzor ravnatelja za svakog kandidata utvrđuju:

* poziva li se i ostvaruje li pravo prednosti pri zapošljavanju prema posebnim propisima

(4) Ako se na sjednici Povjerenstva ne može utvrditi ispunjava li pojedini kandidat uvjete natječaja i ostvaruje li pravo prednosti pri zapošljavanju, to se zapisnički konstatira, a do sljedeće sjednice Povjerenstva obvezno je pribaviti dodatna tumačenja.

***Testiranje i intervju***

**Članak 10.**

(1) Svi kandidati dužni su sa sobom imati odgovarajuću identifikacijsku ispravu (važeću osobnu iskaznicu, putovnicu ili vozačku dozvolu).

(2) Vrednovanje kandidata Povjerenstvo može utvrđivati pisanim (pisane provjere) i/ili usmenim putem (intervjui). U vrednovanju učitelja može biti uključeno i vođenje oglednog nastavnog sata.

(3) Odluku o načinu vrednovanja kandidata donosi Povjerenstvo u skladu s brojem prijavljenih kandidata, očekivanom trajanju radnog odnosa te drugim okolnostima.

(4) Škola je obvezna kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

(5) Testiranju mogu pristupiti kandidati s liste kandidata koju Povjerenstvo utvrdi sukladno članku 7. ovog Pravilnika i ostalim zakonskim i drugim propisima.

(6) Kandidat koji nije pristupio testiranju i intervjuu prestaje se smatrati kandidatom. Ukoliko niti jedan od kandidata s liste kandidata ne pristupi testiranju, primjenjuje se odredba članka 7., stavak 9. ovog Pravilnika.

***Pisani dio provjere kandidata***

**Članak** **11**.

(1) Pisanom provjerom kandidata za učitelja provjeravaju se neka od sljedećih navedenih područja:

* + poznavanje metodike i didaktike;
	+ poznavanje i korištenje suvremenih oblika rada u nastavi;
	+ poznavanje i korištenje suvremenih nastavnih sredstava i pomagala u nastavi;
	+ snalaženje u različitim situacijama u razredu i izvan razreda;
	+ poznavanje razredničkih poslova;
	+ poznavanje pedagoške dokumentacije;
	+ poznavanje općih propisa iz područja školstva i općih akata Škole;
	+ pravopisna i informatička pismenost, intelektualne-kognitivne sposobnosti te psihološke osobine.

(2) Pisanom provjerom kandidata za stručnog suradnika provjeravaju se neka od sljedećih navedenih područja:

* + poznavanja djelokruga rada stručnog suradnika u osnovnoj školi;
	+ poznavanje i korištenje suvremenih pedagoško-psiholoških metoda rada s učenicima;
	+ snalaženje u različitim situacijama u kojima se očekuje sudjelovanje stručnog suradnika;
	+ poznavanje pedagoške dokumentacije stručnog suradnika;
	+ način uspostave suradnje s roditeljima i ostalim učiteljima u školi;
	+ poznavanje propisa iz područja djelokruga rada stručnog suradnika;
	+ poznavanje općih propisa iz područja školstva i općih akata Škole;
	+ pravopisna i informatička pismenost, intelektualne-kognitivne sposobnosti te psihološke osobine.

(3) Pisanom provjerom kandidata za tajnika škole provjeravaju se neka od sljedećih navedenih područja:

* + poznavanje djelokruga rada tajnika u osnovnoj školi;
	+ poznavanje općih propisa iz područja školstva i ostalih propisa važnih za rad školske ustanove i općih akata Škole;
	+ snalaženje u situacijama iz djelokruga rada tajnika u osnovnoj školi;
	+ vođenje arhive;
	+ poznavanje računalnih programa i aplikacija koji se koriste u radu tajništva škole
	+ pravopisna i informatička pismenost, intelektualne-kognitivne sposobnosti te psihološke osobine.

(4) Pisanom provjerom kandidata za voditelja računovodstva škole provjeravaju se neka od sljedećih navedenih područja:

* + poznavanje djelokruga rada voditelja računovodstva u školi;
	+ poznavanje propisa iz područja školstva i općih akata Škole;
	+ poznavanje propisa iz područja vezanog uz financijsko poslovanje školske ustanove;
	+ snalaženje u situacijama iz djelokruga rada voditelja računovodstva u osnovnoj školi;
	+ poznavanje računalnih programa i aplikacija koji se koriste u radu računovodstva škole
	+ informatička pismenost, intelektualne-kognitivne sposobnosti te psihološke osobine.

(5) Pisanom provjerom kandidata za domara/ložača škole provjeravaju se neka od sljedećih navedenih područja:

* + poznavanje djelokruga rada domara/ložača u školi;
	+ rad i upravljanje kotlovnicom/centralnim grijanjem;
	+ poznavanje propisa vezanih uz tehničku zaštitu i njihova primjena u školi;
	+ snalaženje u svakodnevnim situacijama iz djelokruga rada domara/ložača u školi;
	+ poznavanje općih akata Škole
	+ informatička pismenost, intelektualne-kognitivne sposobnosti te psihološke osobine.

(6) Pisanom provjerom kandidata za kuhara u školi provjeravaju se neka od sljedećih navedenih područja:

* + poznavanja djelokruga rada kuhara u školskoj ustanovi;
	+ poznavanje sanitarnih propisa vezanih uz rad školske kuhinje;
	+ poznavanje normativa vezanih uz pripravu obroka u školskoj kuhinji;
	+ poznavanje zdravstvenog odgoja vezanog uz pravilnu i zdravu prehranu;
	+ snalaženje u svakodnevnim situacijama iz djelokruga rada kuhara u školi;
	+ psihološke osobine.

(7) Pisanom provjerom kandidata za spremača/icu u školi provjeravaju se neka od sljedećih navedenih područja:

* + poznavanje djelokruga rada spremača u školi;
	+ snalaženje u svakodnevnim situacijama iz djelokruga rada spremača u školi
	+ psihološke osobine.

(8) Povjerenstvo može utvrditi i druga područja provjere kandidata na pisanoj provjeri koja su u vezi s obavljanjem poslova za koje je raspisan natječaj.

(9) Pisana provjera kandidata može sadržavati najviše 3 pitanja. Pitanja na pisanoj provjeri su otvorenog (esejskog) tipa.

(10) Maksimalno trajanje pisane provjere je 90 minuta.

**Članak 12.**

(1) Nakon testiranja kandidata putem pisane provjere, Povjerenstvo utvrđuje rezultat pisane provjere za svakog kandidata koji je pristupio testiranju. Povjerenstvo vrednuje svako pitanje na pisanoj provjeri bodovima od 0 do 10.

(2) Smatra se da je kandidat zadovoljio na testiranju pisanom provjerom ukoliko je ostvario najmanje 50% od ukupnog broja bodova.

(3) Kandidat koji ne zadovolji na testiranju pisanom provjerom ne ostvaruje pravo na pristup usmenom dijelu testiranja (intervju).

**Članak 13.**

(1) Pisano testiranje može se obaviti standardiziranim testovima kao i testovima koje izradi Povjerenstvo. Testove mogu izraditi i druge osobe izvan Škole koje su stručne za određeno područje, prema odluci ravnatelja i uz suglasnost Povjerenstva.

(2) Uz svako pitanje mora biti iskazan broj bodova kojim se vrednuje ispravan rezultat.

(3) U slučaju pisanog testiranja kandidati sami određuju zaporku pod kojom rješavaju test, a koja se prije rješavanja testa uz ime i prezime kandidata pohranjuje u zatvorenu omotnicu koju čuva predsjednik Povjerenstva do izrade rang liste kandidata nakon ispravljenih testova.

(4) Nakon što je izrađena rang lista kandidata u nazočnosti svih članova Povjerenstva povezuje se zaporka s imenom i prezimenom kandidata. Ime i prezime kandidate ne upisuje se na pisani test kojeg je kandidat rješavao.

(5) Pri pisanom testiranju članovi Povjerenstva ispravljaju testove i vrednuju kandidate prema broju bodova u pravilu isti dan nakon testiranja. Ako to nije moguće, testovi se pohranjuju u zatvorenu omotnicu na zaštićeno mjesto u Školi, a najdulje do tri dana. Pri otvaranju omotnice moraju biti nazočni svi članovi Povjerenstva.

***Usmeni dio testiranja (intervju)***

**Članak 14.**

(1) Na razgovor (intervju) može biti pozvan samo onaj kandidat koji je ostvario pravo na pristup intervjuu.

(2) Rezultate testiranja pisanom provjerom i poziv kandidatima na usmeni dio testiranja Povjerenstvo objavljuje na mrežnoj stranici Škole u skladu s propisima o zaštiti osobnih podataka.

(3) Povjerenstvo u razgovoru s kandidatom utvrđuje znanja, sposobnosti, interes i motivaciju za rad u Školi i komunikacijske i socijalne vještine. Usmeni dio testiranja ne može trajati duže od 20 minuta po kandidatu. Svaki član Povjerenstva može postavljati do tri pitanja.

(4) U postupku testiranja mogu sudjelovati i druge osobe izvan Škole koje su stručne za određeno područje, prema odluci ravnatelja i uz suglasnost Povjerenstva.

(5) Svaki član Povjerenstva vrednuje rezultat razgovora (intervjua) s kandidatom bodovima od 0 do 10.

(6) Smatra se da je kandidat zadovoljio na usmenom dijelu testiranja ukoliko je ostvario najmanje 50% bodova od ukupnog broja bodova svih članova Povjerenstva.

***Rang lista i izvješće o provedenom postupku***

**Članak 15.**

(1) Nakon provedenog razgovora (intervjua) Povjerenstvo utvrđuje rang listu kandidata prema ukupnom broju bodova ostvarenih na pisanom i usmenom dijelu testiranja.

(2) Rang listu i izvješće o provedenom postupku vrednovanja kandidata Povjerenstvo dostavlja ravnatelju, a potpisuje ga svaki član Povjerenstva.

(3) Rang listu i izvješće o provedenom postupku Povjerenstvo je dužno dostaviti ravnatelju dva dana nakon završetka usmenog testiranja kandidata.

***Odluka o odabiru kandidata s rang liste***

**Članak 16.**

(1) Na temelju dostavljene rang liste kandidata ravnatelj odlučuje o kandidatu za kojeg će zatražiti prethodnu suglasnost Školskog odbora za zasnivanje radnog odnosa.

(2) Odluku iz stavka 1. ovoga članka ravnatelj donosi za kandidata koji je ostvario najveći broj bodova.

 (3) Ako dva ili više kandidata ostvare jednak broj bodova, ravnatelj može provesti vrednovanje prema stavku 2. čl. 10.

(4) Prije odluke iz stavka 1. ovoga članka ravnatelj u pravilu poziva kandidata ili kandidate na razgovor.

**Članak 17.**

(1) Iznimno, od stavaka 1.-3. članka 16. ovoga Pravilnika ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat odnosno ima isti najveći broj bodova kao i drugi kandidat odnosno kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa.

(2) Ako dva najbolje rangirana kandidata ostvaruju pravo prednosti pri zapošljavanju prema posebnim propisima ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.

(3) Nakon odabira kandidata, ravnatelj će Školskom odboru uputiti zahtjev za davanje suglasnosti za sklapanje ugovora o radu s odabranim kandidatom. Ukoliko Školski odbor odbije dati suglasnost za predloženog kandidata, natječaj se poništava i raspisuje novi.

(4) Nakon što Školski odbor dostavi traženu suglasnost ravnatelju za sklapanje ugovora o radu s odabranim kandidatom, a prije sklapanja ugovora o radu, kandidat je dužan Školi dostaviti ovjerene preslike diplome/svjedodžbe kao i original potvrde o nekažnjavanju koji ne smije biti stariji od 6 mjeseci.

(5) Prije sklapanja ugovora o radu Škola će pokrenuti postupak provjere vjerodostojnosti diplome/svjedodžbe izabranog kandidata u instituciji koja je izdala ispravu.

(6) Prije sklapanja ugovora o radu Škola će od Ministarstva pravosuđa, Uprave za kazneno pravo, Odjela za kaznene evidencije zatražiti posebno uvjerenje o nepostojanju zapreka za zapošljavanje u odgojno-obrazovnoj ustanovi sukladno članku 106., stavak 1. i 2. Zakona o odgoju i obrazovanju u osnovnoj i srednjoj školi.

(7) Ukoliko nakon provedenog postupka vrednovanja, a do zaključenja ugovora o radu, odabrani kandidat odustane od sklapanja ugovora o radu sa Školom, ravnatelj će Školskom odboru predložti nezasnivanje radnog odnosa i raspisati novi natječaj. O odustajanju od sklapanja ugovora o radu sa Školom odabrani kandidat je dužan pisano obavijestiti ravnatelja.

(8) Pri zapošljavanju na temelju natječaja na određeno vrijeme postupak procjene i vrednovanja kandidata na prijedlog ravnatelja i odlukom Povjerenstva može se provesti u skraćenom postupku u skladu s odredbama ovoga Pravilnika (procjena odnosno testiranje samo iz nekog od navedenih područja odnosno skraćena usmena procjena odnosno testiranje).

***Uvid u natječajnu dokumentaciju te rezultate procjene i vrednovanja***

**Članak 18.**

(1) Kandidati imaju pravo uvida u natječajnu dokumentaciju i rezultate procjene odnosno testiranja te vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

(2) Uvid u cjelokupnu natječajnu dokumentaciju i rezultate procjene odnosno testiranja te vrednovanja imaju nadležna upravna i nadzorna tijela te sud.

***Način obavještavanja kandidata prijavljenih na natječaj***

**Članak 19.**

(1) Sve kandidate obavještava se u skladu s odredbama Temeljnog kolektivnog ugovora za službenike i namještenike u javnim službama, na isti način i u istom roku koji je naveden u natječaju.

(2) Svim kandidatima mora biti dostupan odnosno dostavljen isti tekst obavijesti o rezultatima natječaja.

(3) Kandidate se u pravilu obavještava putem mrežnih stranica Škole što se navodi u natječaju.

(4) Iznimno od stavka 1.-3. ovoga članka ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima sve se kandidate izvješćuje istim tekstom obavijesti o rezultatima natječaja pisanom poštanskom pošiljkom, pri čemu se kandidate koji se pozivaju na pravo prednosti pri zapošljavanju prema posebnim propisima izvješćuje pisanom preporučenom poštanskom pošiljkom s povratnicom.

***Prijelazne i završne odredbe***

**Članak 20.**

(1) Odredbe Pravilnika o zapošljavanju, kojeg donosi ministar na temelju članaka 107. stavka 8. Zakona, a koje bi se odnosile na neko od područja propisanih ovim Pravilnikom neposredno će se primijeniti, do usklađenja ovoga Pravilnika.

**Članak 21.**

Ovaj Pravilnik može se mijenjati i dopunjavati samo prema postupku i na način na koji je i donesen.

**Članak 22.**

Suglasnost na ovaj Pravilnik daje ured državne uprave, odnosno Gradski ured.

Nakon dobivanja suglasnosti nadležnog Gradskog ureda Pravilnik stupa na snagu osam (8) dana nakon objave na oglasnoj ploči Škole.

Ovaj Pravilnik objavljuje se na web stranici Škole.

 Ravnatelj Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zoran Čorkalo, prof. Sanela Škevin

Suglasnost na ovaj Pravilnik daje Gradski ured za obrazovanje Grada Zagreba dana \_\_\_\_\_\_\_\_\_\_\_\_\_\_\_\_\_\_\_.

Pravilnik je objavljen na oglasnoj ploči i mrežnoj stranici (web stranici) Osnovne škole Ivana Gundulića dana \_\_\_\_\_\_\_\_\_\_\_\_\_\_\_\_\_, a na snagu stupa dana\_\_\_\_\_\_\_\_\_\_\_\_\_\_\_\_.